b'\n_START_ARTICLE_\nBiser smrti\n_START_SECTION_\nVsebina\n_START_PARAGRAPH_\nFilm se za\xc4\x8dne na ladji, s katero je potoval lastnik bisera. Tik preden je prejel sporo\xc4\x8dilo in je moral zapustiti sobo, je biser skril v skrivni predal svojega kov\xc4\x8dka. Medtem ko ga ni bilo v sobi, je vanjo vstopila mlada dama po imenu Naomi Drake (Evelyn Ankers). Drakova je najprej ukradla biser, nato pa se zopet pridru\xc5\xbeila nekemu starcu, ki je \xc5\xa1e naprej zmedeno brbljal in njene odsotnosti prej sploh ni opazil. Drakova starca sploh ni posumila in ga je prosila, da naj zanjo skozi carino pretihotapi biser. To tudi stori in ko se sre\xc4\x8data na podro\xc4\x8dju, \xc5\xbee mimo carine, ji preda bor\xc5\xa1o, v kateri naj bi zanjo pretihotapil biser. Izka\xc5\xbee se, da je bil ta starec nih\xc4\x8de drug kot Sherlock Holmes in da je Drakovi odvzel biser iz bor\xc5\xa1e. To pa zaplete situacijo, saj se vanjo vme\xc5\xa1a nov akter - \xc5\xa1ef Giles Conover (Miles Mander)._NEWLINE_Sherlock Holmes biser vrne muzeju Royal Regent Museum, kjer se z bistroumno varnostno shemo pred Holmesom, Watsonom in in\xc5\xa1pektrom Lestradom (Dennis Hoey) hvali kustos muzeja Digby (Charles Francis). Varnostna shema je zasnovana tako, da se, \xc4\x8de tat samo dvigne biser s podstavka, spro\xc5\xbei alarm zavoljo elektri\xc4\x8dnih vzvodov pod podstavkom. Ko sku\xc5\xa1a Holmes Digbyju prikazati luknjavost take varnostne sheme in ugasne elektriko, svojo prilo\xc5\xbenost izkoristi Conover in ukrade biser. Z biserom nato pobegne skozi okno in ko ga ujamejo, bisera nima ve\xc4\x8d pri sebi._NEWLINE_Zdi se \xc5\xbee, da je Holmes zame\xc5\xa1tral zadevo in da se je Conover \xc5\xbee polastil bisera, ko sli\xc5\xa1ijo novico o navidez nepovezanem umoru. Ostarelega polkovnika so namre\xc4\x8d na\xc5\xa1li umorjenega - zlomili so mu hrbtenico - sredi kupa kitajskega porcelana. Holmesa umor nemudoma pritegne in na\xc4\x8din umora ga spomni na velikana in Conoverjevo desno roko Hoxtona Creeperja (Rondo Hatton). Holmes na podlagi opazovanja izpelje tudi to, da srebrnine na jedilni mizi Creeper ni razbil, samo kitajski porcelan. Kmalu se zgodi nov identi\xc4\x8den umor, tokrat z zlomljeno hrbtenico sredi kupa kitajskega porcelana najdejo neko starej\xc5\xa1o gospo. Conover nato proti Holmesu naperi poskus atentata, ki je neuspe\xc5\xa1en, saj Holmes hitro sprevidi prevaro in razoro\xc5\xbei vzmetni mehanizem znotraj velikega slovarja. V slovar je namre\xc4\x8d Conover postavil no\xc5\xbe, ki bi se izstrelil naravnost proti Holmesu, ko bi on odprl slovar._NEWLINE_Holmesa ta zasuk dogodkov razveseli, saj odtod pride do sklepa, da Conover \xc5\xa1e i\xc5\xa1\xc4\x8de biser. Nedolgo zatem se pripeti \xc5\xa1e tretji identi\xc4\x8den umor sredi kupa kitajskega porcelana. Holmes in Watson se tako lotita preu\xc4\x8devanja kupa razbitega porcelana in ugotovita, da so sredi porcelana tudi ko\xc5\xa1\xc4\x8dki mavca in da so ti ko\xc5\xa1\xc4\x8dki pri vseh treh \xc5\xbertvah enaki. To torej pomeni, da so vsi trije kupili mav\xc4\x8dni kip Napoleona. Ko za\xc4\x8dne Holmes preiskovati Conoverjevo pot po pobegu iz muzeja, ugotovi, da se je tik pred aretacijo izmuznil v neko umetni\xc5\xa1ko delavnico, kjer izdelujejo kipe iz mavca. Holmes tako pride do sklepa, da Conover v silnem begu ni imel kam drugam z biserom in ga je skril v enega od mav\xc4\x8dnih kipov Napoleona. \xc5\xa0ef delavnice mu nato pove, da je bilo tedaj v delavnici \xc5\xa1est Napoleonovih kipov in da so vse prodali v prodajalno vaz, porcelana in podobnih izdelkov Amosa Hodderja (Ian Wolfe)._NEWLINE_Holmes v prodajalni odkrije Naomi Drake, ki je navidez po nesre\xc4\x8di razbila dva Napoleonova kipca, kar Hodder ozna\xc4\x8di za hudo nemarnost svoje nove prodajalke. Ko gredo Holmes, Watson in Hodder skozi dnevnik prodaje, ugotovijo, da so zadnji \xc5\xa1esti kipec prodali nekemu doktorju. Ko pa preberejo ime doktorja, spoznajo, da je ime v dnevniku nekdo izbrisal in na novo napisal. Holmesu tako ne preostane drugega, kot da s prevaro od Drakove izve ime in naslov doktorja, saj se je Drakova ravno tedaj po telefonu pogovarjala s Conoverjem. Drakovo namre\xc4\x8di pripravi do tega, ko opona\xc5\xa1a Conoverjev glas in jo \xc5\xa1e enkrat povpra\xc5\xa1a po doktorjevem naslovu. Ko od nje pridobi ta klju\xc4\x8dni podatek, jo da aretirati._NEWLINE_Dogajanje se nato prestavi na dom ostarelega doktorja, ki ga \xc5\xa1e pred prihodom Conoverja in Creeperja zamenja Holmes in se tako ob njunem prihodu pretvarja zanj. Ko se razkrije Conoverju, ima \xc5\xbee vse pod nadzorom, dokler Conover ne izklopi ne elektrike. Naenkrat se situacija obrne, saj ima nenadoma Conover v roki pi\xc5\xa1tolo, ne ve\xc4\x8d Holmes. Vendar pa Holmes v tem napetem trenutku ohrani mirne \xc5\xbeivce in z la\xc5\xbejo prepri\xc4\x8da Creeperja, da je Conover kriv, da bodo Drakovo zdaj zdaj obesili za umor dr. Watsona. Creeper se je namre\xc4\x8d navezal na Drakovo in tako v afektu ubije Conoverja ter se spravi \xc5\xa1e na Holmesa. Holmes pa se je med bojem med Creeperjem in Conoverjem polastil pi\xc5\xa1tole, ki jo tudi uspe\xc5\xa1no uporabi, saj z njo ubije Creeperja. V zaklju\xc4\x8dku Holmes v roke vzame Napoleonov kipec in ga razbije ter iz njega vzame biser. Biser je tako poleg vseh \xc5\xbertev iz zgodovine samo v tem filmu terjal \xc5\xa1e pet novih \xc5\xbeivljenj in Holmes ga ozna\xc4\x8di za biser smrti.'